Olen paaril reedel avastanud end teleka tagant ETV poolt salvestatud etendusi vaatamast. Üks reede jäi silma Linnateatri "Genoom". Üleeile vaatasin NO99 teatri "Naftat". "Nafta" teatris live´is vaatamata jäämine oli mu teatraalse elu suuremaid traagikaid ja seetõttu jätkus minus siirast heameelt, et vähemalt televiisorikasti vahendusel etendust nautida võisin. Jätkus naeru, imekspandavust ja arutelu. Nafta otsalõppemise aspekti üle arutleti küll suhteliselt ühekülgselt, sest transpordihälve on vaid üks osa muutuste tuulest. Vähemalt sama olulise põntsu saab maailm läbi materjalitööstuse seiskumise, alustades näiteks kogu plastikust, millest meid ümbritsev tehismaailm paljuski koosneb, ning kasvõi tekstiiliööstus jnejne. Samuti meeldis mulle mõte, et "kunstiinimene ei saagi nii palju raha teenida kui maffiaboss, sest ta ei riskeeri oma eluga iga päev". Etenduse teema tuletas mulle ka meelde, et oleme oma väikse sõpruskonnaga juba etteteadlikult valmistunud nafta otsalõppemiseks, varudes jalgrattaid, sisekumme ja tiirutades mööda kodumaad "Naftavaba homne" projekti raames, heheee.